ተቋሙ   ለ2ሺህ400  ወጣቶች  ብድር  ለመሥጠት መዘጋጀቱን አስታወቀ
የአዲስ ብድርና ቁጠባ ተቋም 2ሺህ 400  ሥራ አጥ ወጣቶች የብድር አገልግሎት   ለመሥጠት ሙሉ ዝግጅቱን ማጠናቀቁን አስታወቀ ።የተቋሙ የገበያ ጥናትና አገልግሎት ማሻሻያ መምሪያ ኃላፊ አቶ መስፍን ፊጡማ ለዋልታ ሚድያና ኮሙኒኬሽን ኮርፖሬት (ዋሚኮ) እንደገለጹት  ተቋሙ በአዲስ አበባ ከተማ  የሚገኙ  ሥራ አጥ ወጣቶች ወደ የተለያዩ ዘርፎች  እንዲሠማሩ ለማድረግ የብድር አገልግሎት ለማመቻቸት ዝግጅቶቹን አጠናቋል ።ተቋሙ ለወጣቶች የሥራ ፈጠራ የሚውለውን መንግሥት የመደበውን የተንቀሳቃሽ ፈንድ ለመጠቀም ለኢትዮጵያ ንግድ ባንክ ጥያቄ በማቅረብ 419 ሚሊዮን ብር የተፈቀደለት መሆኑን አቶ መስፍን አስረድተዋል ።የተገኘውን ገንዘብ ለወጣቶች የሥራ ፈጠራ በአግባቡ እንዲውል ለማድረግ ተቋሙ   የመስፈጸሚያ መመሪያ በመዘጋጀትና 250 ለሚሆኑ የተቋሙ ሠራተኞች የግንዛቤ ማስጨበጫ   ሥልጠናዎች መሥጠቱን አቶ መስፍን አመልክተዋል ።እንደ አቶ መስፍን ገለጻ ተቋሙ በመጀመሪያ ዙር  2ሺህ 400  የሚሆኑ  በሥራ አጥነት  ከየወረዳዎቹ  ተመልምለው የተለያዩ  ሥልጠናዎች ያገኙ  ወጣቶች  የብድር  አገልግሎት  ለመሥጠት  እየተጠባበቀ  ይገኛል ።በተለያዩ  የሥራ  ዘርፎች  ለመሠማራት  ለሚደራጁት  ወጣቶች  አጠቃላይ የሚሠማሩባቸው የሥራ  መስኮች  ከሚያስፈልገው ካፒታል  90  በመቶ የሚሆነውን ተቋሙ  በብድር  መልክ የሚቀርብላቸው ሲሆን 10 በመቶ  የሚሆነውን ወጣቶቹ የሚያዋጡት መሆኑን አቶ መስፍን አስገንዝበዋል ።